इन पंक्तियों से यह स्पष्ट होता है कि सुदूर विदेशों में बसे रचनाकारों का मन आज भी अपने देश में बसा हुआ है। अपनी मिट्टी, अपनी जन्मभूमि, मातृभाषा के लगाव तथा अलगाव को अलग-अलग प्रवासी रचनाकारों ने अपने भाव-बोध के अनुरूप अभिव्यक्ति दी है। ये प्रवासी लेखक आधुनिक भारतीय समाज के हिस्से हैं, जहाँ अपने विकासमान व्यक्तित्व के साथ एक नए भविष्य के उत्ताल की आकांक्षा लिए वे विदेशों में जा बसे। अपने समाज की धरती से नितांत भिन्न नए प्रकार की सुख-सुविधाओं के बीच अस्मिता के सवाल समय-समय पर उन्हें उद्वेलित करते हैं और “तन के सौ सुख सौ सुविधा में मेरा मन बनवास दिया सा” को शिद्दत से महसूस करते हैं। उनकी कहानियों, कविताओं, उपन्यासों में यह वनवास की छटपटाहट है और सांस्कृतिक द्वंद्व का कहीं स्वीकार्य है तो कहीं विस्फोट। साथ ही इनके मन में एक नयी संवेदना, एक नयी जीवन-दृष्टि, एक नयी चेतना एवं जीवन की नयी कसौटी से परिपूर्ण साहित्य की सृष्टि का संकल्प है और ऐसा प्रवासी साहित्य एक नया बिम्ब लेकर आता है।